Ջոն Քենեդու հուղարկավորություն

ԱՄՆ 35-րդ նախագահ Ջոն Քենեդու հուղարկավորություն, տեղի է ունեցել 1963 թվականի նոյեմբերի 25-ին Վաշինգտոնում։ Սուրբ Մատթեոս մայր տաճարում մատուցվել է սգո պատարագ, որից հետո Քենեդուն հուղարկավորել են Արլինգտոնի ազգային գերեզմանատանը, որտեղ նրա պատվին վառվել է նրա անմար կրակ։
ԱՄՆ նախագահ Ջոն Քենեդին սպանվել է 1963 թվականի նոյեմբերի 22-ին Դալլասում, իսկ հաջորդ օրը դագաղի մեջ նրա մարմինը նախագահական ինքնաթիռով տեղափոխվել է Վաշինգտոն։ Սգո միջոցառումներին ներկա է եղել 92 երկրից ընդհանուր առմամբ 220 պատվավոր հյուր (ներառյալ 19 պետությունների ղեկավարները)։ ԽՍՀՄ-ը ներկայացրել է Անաստաս Միկոյանը։ «NBC»-ն Էխո-1 արբանյակով 23 երկրում հեռարձակել է հուղարկավորությունը։


== Հուղարկավորություն ==

Նահանգների օրենսդիր ժողովների, վարչական շենքերի, բորսաների, դպրոցների, բանտերի, հանրային խանութների և մասնավոր տների շենքերում իջեցվել են պետական դրոշները։ Ենթադրվում է, որ երկրում առաջինն իջեցվել է Փենսիլվանիայի պողոտայի դրոշը։
Հուղարկավորության երթն սկսվել է նոյեմբերի 25-ին՝ ժամը 11:30-ին: Այդ օրն ԱՄՆ Գերագույն դատարանը չեղյալ է հայտարարել Վաշինգտոնում կայանալիք իր նիստը, մայրաքաղաքում ողջ գործարար ակտիվությունը դադարել է։ Թաղման արարողությունն սկսել է Վաշինգտոնի ռազմական շրջանի հրամանատար, գեներալ-մայոր Ֆիլիպ Ուիլը։ Նրան հաջորդել են թմբկահարները, ռազմական սվինը հագած 89 մարդուց բաղկացած ծովային հետևակայինների վաշտը, շտաբների պետերը և Քենեդու երեք ռազմական համհարզները։ Այնուհետև ընթացել է դագաղով կենդանաքաշ հրետասայլը, նախագահական դրոշը, առանց հեծյալի ձին, որի ասպանդակների մեջ, ավանդույթի համաձայն, ետևառաջ տեղադրված էին հեծելազորայինի երկարաճիտ կոշիկներ, դագաղի տեղափոխման համար լեյտենանտ Բերդի թիմը, այրու լիմուզինը և Քենեդու այլ բարեկամների ինը մեքենաներ։ Վերջին մեքենային հետևել են Սպիտակ տան մամուլի ներկայացուցիչները։ Թափորն ավարտել է ոտավոր ոստիկանությունը։ Դագաղի երկու կողմում գտնվել են հիսուն նահանգների դրոշները։ Հրետասայլը կանգ է առել Կապիտոլիումի արևելյան մուտքի մոտ, որտեղից պետք է հյուրեր գային։ Այցելուները բարձրացել են վերելակով և հարավային կողմից մտել Ռոտոնդա։ Դագաղի պսակի վրա գրված է եղել. «Նախագահ Ջոնսոնից և ժողովրդից»։ Դեպի հյուսիս գտնվող «Յունիոն Նեյշն» զբոսայգում հրետանային գումարտակը քսանմեկ հրանոթից համազարկ է արձակել, ինչին հետևել է «Փառք առաջնորդին» օրհներգը, որը յուրաքանչյուր 5 վայրկյանը մեկ ընդհատվել է հրետանային մարտկոցների համազարկով։
Սկզբում նախատեսված էր, որ Կապիտոլիումի դռներն այցելուների համար բաց կլինեն մինչև երեկոյան ժամը 9-ը, սակայն շուտով Քենեդուն հրաժեշտ տալու ցանկություն ունեցողների թիվը հասել է 200 000-ի և հետզհետե աճել։ Կեսգիշերին Կապիտոլիում է մտել 100 000 մարդ։ Առավոտյան ժամը 6:15-ին ոստիկանությունը հայտնել է, որ ժամը 8:30 դռները կփակեն, և 85 000 հոգուց ավելի չի կարող գալ։ Իռլանդիայի Հանրապետության զառամյալ և կույր նախագահ Իմոն դե Վալերային Ռոտոնդա են ներս թողել առանց հերթի, իսկ Քենեդու ծառայած «PT-109» ռազմանավակի թիմի անդամները հրաժարվել են առաջարկված արտոնությունից։ Թափորը պետք է կանգ առներ երկու վայրում՝ Սուրբ Մատթեոս մայր տաճարում և Արլինգտոնի գերեզմանատանը։ Հուղարկավորության արարողությանը, ըստ էության, մասնակցել է երեք երթ. նախ զորամասերն ու Քենեդու ընտանիքն ուղեկցել են հրետասայլի դագաղը Կապիտոլիումից մինչև Սպիտակ տուն, ապա այրին քայլել է մինչև Սուրբ Մատթեոս տաճար, և սգո պատարագից հետո թափորը հրետասայլի հետ Սահմանադրության պողոտայով, Լինքոլնի հուշարձանի կողքով, Հիշատակի կամրջով և զոհված հերոսների պողոտայով ուղևորվել է Արլինգտոնի գերեզմանատուն։ Թափորի ամբողջ երթուղու վրա՝ երկու կողմում, մարդկանց բազմություն է եղել կանգնած։


== Տես նաև ==
Ջոն Քենեդի
Ջոն Քենեդու սպանություն


== Ծանոթագրություններ ==